钦定古今图书集成/明伦汇编/官常典/第580卷 > 赵炳然
## 钦定古今图书集成/明伦汇编/官常典/第580卷 > 赵炳然

按《明外史》本传：“炳然，字子晦，剑州人。嘉靖十四年进
士。除新喻知县，征拜御史。与给事中李文进核宣、大、
山西兵饷。劾前后督抚樊继祖、史道、监司杨锐、指挥
冯世彪等一百七十七人侵冒罪，坐谪有差。条上备
边十二事。历按云南、浙江，擢大理寺丞，进少卿。寻改
右佥都御史，巡抚湖广。进左副都御史，协理院事。浙”
江、福建总督胡宗宪下狱，诏罢总督毋设。大学士徐
阶以浙江寇甫平，请设巡抚绥辑，遂进炳然兵部右
侍郎兼右佥都御史，往任之。浙罹兵燹久，又当宗宪
汰侈之后，财匮力绌。炳然廉以率下，悉更诸政令不
便者，仍奏减军需之半。民皆尸祝之。福建巡抚游震
得请浙兵剿贼。诏发义乌精兵一万，命副总兵戚继
光将以往，仍谕炳然协剿。炳然言：“福建所以致乱者，
由将吏抚驭无术，民变为兵，兵变为盗，其由来渐也。
今又驱浙兵以赴闽急，窃惧浙之复为闽也。请令一
意团练土著，使人各为用，家自为守，急则兵，缓则农，
然后聚散两有所归。即不得已而召募，亦必先本土，
后邻壤，庶无酿祸。”本又条上《防海八事》，中言：“苏、松、浙
江水师皆统于总兵，驻定海；陆师皆统于副总兵，驻
金山卫，并受总督节制。今督府既革，则已判为二镇，
彼此牵制，不得调发。请画地分辖，各兼水陆军务。”俱
报可。其年，继光破贼平海，馀寇流入浙江，官军迎战
于连屿、陡桥、石坪，斩首百馀级。新倭复犯石坪，将士
乘胜歼之。炳然以援剿功，再赐金币。进右都御史兼
兵部右侍郎。给事中辛自修劾罢戎政都御史李𬭼，
请择素知兵者代之。乃召炳然为兵部尚书，协理戎
政。逾年，诏兼右都御史，总督宣、大、山西军务。新平、平
远、保平三堡，密迩宣府，旧属大同、天成，相去六十里，
孤悬塞外，隔崇山，寇骑时出没。炳然虑其不守，奏添
设参将，别为一营。诏如所请。寻以总兵官马芳等却敌功，被赉。已，召还部，代杨博为尚书。考满，加太子少
保。炳然清勤练达，所至有声绩。隆庆初，以病乞休去。
卒。赠太子太保，谥恭襄。